Nodavlat notarial faoliyatni tartibga soluvchi normativ-huquqiy hujjatlarni tasdiqlash toʻgʻrisida
(resolution, 2025-05-22)

Oʻzbekiston Respublikasi Prezidentining “Oʻzbekiston Respublikasida notariat tizimini tubdan isloh qilish chora-tadbirlari toʻgʻrisida” 2019-yil 9-sentabrdagi PF-5816-son Farmoniga muvofiq Vazirlar Mahkamasi qaror qiladi: 1. Quyidagilar: Xususiy amaliyot bilan shugʻullanuvchi notariuslar faoliyatini tashkil etish tartibi toʻgʻrisidagi nizom 1-ilovaga muvofiq; Xususiy amaliyot bilan shugʻullanuvchi notariuslarni hisob roʻyxatiga olish tartibi toʻgʻrisida nizom 3-ilovaga muvofiq; Notarial okrugdagi notariuslar lavozimlarining eng kam sonini belgilash tartibi toʻgʻrisida nizom 4-ilovaga muvofiq tasdiqlansin. 2. Belgilansinki, davlat notarial idoralari va xususiy amaliyot bilan shugʻullanuvchi notariuslar tomonidan notarial harakatlar amalga oshirilganligi uchun undiriladigan davlat boji quyidagi tartibda taqsimlanadi: 74 foizi — tumanlar va shaharlar budjetlari daromadiga; 16 foizi — budjetdan tashqari Adliya organlari va muassasalarini rivojlantirish jamgʻarmasini shakllantirishga; 10 foizi — xususiy amaliyot bilan shugʻullanuvchi notariuslarning bankdagi hisobvaragʻiga hamda tegishlicha adliya organlarining shaxsiy gʻazna hisobvaraqlarida jamlash yoʻli bilan davlat notarial idoralari va Qoraqalpogʻiston Respublikasi Adliya vazirligi va adliya boshqarmalari huzuridagi idoraviy notarial arxivlarni (keyingi oʻrinlarda idoraviy notarial arxivlar deb ataladi) moliyalashtirishga yoʻnaltiriladi. Xalq deputatlari tuman va shahar kengashlariga Qoraqalpogʻiston Respublikasi Adliya vazirligi va adliya boshqarmalarining murojaatlariga koʻra notarial harakatlar amalga oshirilganligi uchun undiriladigan davlat bojining tumanlar va shaharlar budjetlari daromadiga kelib tushadigan qismini 10 foizgacha kamaytirish orqali davlat bojining 20 foizgacha boʻlgan qismini oʻzini oʻzi moliyalashtirish imkoniyati mavjud boʻlmagan xususiy amaliyot bilan shugʻullanuvchi notariuslar tasarrufida qoldirish huquqi berilsin. 3. Oʻzbekiston Respublikasi adliya vaziriga: ushbu qarorning 2-bandi toʻrtinchi xatboshisida nazarda tutilgan mablagʻlarni budjetdan tashqari Adliya organlari va muassasalarini rivojlantirish jamgʻarmasining daromad va xarajatlari oʻrtasidagi salbiy tafovutni qoplash uchun yoʻnaltirish; notariuslar tomonidan amalga oshiriladigan huquqiy va texnik tusdagi qoʻshimcha harakatlar uchun undiriladigan toʻlovlarning maksimal miqdorlarini Monopoliyaga qarshi kurashish qoʻmitasi bilan kelishilgan holda tasdiqlash; davlat notarial idoralari tomonidan notarial harakatlar amalga oshirilganligi uchun undiriladigan davlat bojlarining adliya organlari shaxsiy gʻazna hisobvaragʻiga tushadigan mablagʻlarning bir qismini notarial idoralar va idoraviy notarial arxivlar faoliyatini takomillashtirish tadbirlarini moliyalashtirishga, shuningdek notarial idoralar va idoraviy notarial arxivlar taʼminoti uchun ayrim mintaqalar oʻz mablagʻlarining yetishmagan qismini qoplashga maqsadli yoʻnaltirgan holda Oʻzbekiston Respublikasi Adliya vazirligida jamlash huquqi berilsin. 4. Quyidagilar: a) davlat notarial idoralari va idoraviy notarial arxivlar faoliyatini moliyalashtirish manbalari etib belgilansin: notarial harakatlarni amalga oshirilganlik uchun undiriladigan davlat bojidan ajratmalar; huquqiy va texnik tusdagi qoʻshimcha harakatlar amalga oshirilganligi uchun olinadigan toʻlovlar; idoraviy notarial arxivlar tomonidan yuridik va jismoniy shaxslarga notarial tasdiqlangan hujjatlar dublikatlarini, reyestrlardan koʻchirmalarni, shuningdek maʼlumotnomalarni va arxiv hujjatlarining nusxalarini berganlik uchun toʻlovlar; gerb yigʻimidan tushadigan mablagʻlarning bir qismi; budjetdan tashqari Adliya organlari va muassasalarini rivojlantirish jamgʻarmasi mablagʻlari; qonunchilik hujjatlarida nazarda tutilgan boshqa manbalar; b) xususiy amaliyot bilan shugʻullanuvchi notariuslar faoliyatini moliyalashtirish manbalari etib belgilansin: notarial harakatlarni amalga oshirganlik uchun undiriladigan davlat boji summasining xususiy amaliyot bilan shugʻullanuvchi notariuslarda qoladigan qismi; huquqiy va texnik tusdagi qoʻshimcha harakatlarni amalga oshirganlik, shuningdek, notariatning faol modeli doirasida xizmatlarni koʻrsatganlik uchun olinadigan toʻlovlar; qonunchilik hujjatlarida taqiqlanmagan boshqa manbalar. 5. Belgilansinki: davlat notarial idoralari notariuslarini tanlov asosida tayinlash tartibi saqlab qolinadi; faoliyat yuritayotgan davlat notarial idoralari notariuslariga xususiy notarial faoliyat bilan shugʻullanish huquqini beruvchi litsenziyalar faqatgina ularning arizasiga asosan Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari tomonidan toʻgʻridan-toʻgʻri rasmiylashtirib beriladi. 6. Oʻzbekiston Respublikasi Adliya vazirligi huzuridagi Davlat xizmatlari agentligi Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” davlat unitar korxonasi bilan birgalikda oʻn besh kun muddatda: mazkur qaror bilan tasdiqlangan davlat xizmatlari koʻrsatish boʻyicha maʼmuriy reglamentga muvofiq davlat xizmatining Oʻzbekiston Respublikasi Yagona interaktiv davlat xizmatlari portali (keyingi oʻrinlarda YIDXP deb ataladi) orqali joriy etilishini taʼminlasin; YIDXPda vakolatli organning elektron shaklda ofertani yoʻllashi va ariza beruvchi uni akseptlashi yoʻli bilan litsenziya shartnomasini tuzishning texnik imkoniyatini yaratsin; YIDXPda davlat xizmati koʻrsatilishining har bir bosqichida murojaatlarni koʻrib chiqilishini kuzatib borish tartibini joriy etsin. 7. Oʻzbekiston Respublikasi Adliya vazirligi: davlat notarial idoralarini bosqichma-bosqich tugatilishini hamda ulardan tegishli materiallar va arxivlarni idoraviy notarial arxivlarga qabul qilib olinishini taʼminlasin; Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” davlat unitar korxonasi bilan birgalikda Qoraqalpogʻiston Respublikasi Adliya vazirligi va adliya boshqarmalarining YIDXPga ulanishini taʼminlansin. 8. Oʻzbekiston Respublikasi Hukumatining 5-ilovaga muvofiq baʼzi qarorlari oʻz kuchini yoʻqotgan deb hisoblansin. 9. Oʻzbekiston Respublikasi Adliya vazirligi boshqa manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va sanoat vaziri J.A. Qoʻchqorov hamda Oʻzbekiston Respublikasi adliya vaziri R.Q. Davletov zimmasiga yuklansin. 1. Ushbu Nizom xususiy amaliyot bilan shugʻullanuvchi notariuslar (keyingi oʻrinlarda notarius deb ataladi) faoliyatini tashkil etish tartibini belgilaydi. 2. Notarius notarial harakatlarni amalga oshirishda jismoniy va yuridik shaxslarning Oʻzbekiston Respublikasi qonunchilik hujjatlari bilan kafolatlangan huquqlari va qonuniy manfaatlarining himoya qilinishini taʼminlaydi. 3. Notarius faoliyatini litsenziyalash, notariusni hisobga qoʻyish va uni hisobdan chiqarish Oʻzbekiston Respublikasi Vazirlar Mahkamasi tomonidan belgilangan tartibda Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari (keyingi oʻrinlarda adliya boshqarmalari deb ataladi) tomonidan amalga oshiriladi. 4. Notarius hisobga qoʻyilganidan soʻng adliya boshqarmalari bu haqda shu kunning ertasidan kechiktirmay Oʻzbekiston Respublikasi Notarial palatasining (keyingi oʻrinlarda Notarial palata deb ataladi) tegishli hududiy boshqarmasiga xabarnoma yuboradi. Xabarnoma Notarial palataning tegishli hududiy boshqarmasiga tushgan paytdan eʼtiboran notarius Notarial palataning aʼzosi boʻladi va notarius maqomiga ega boʻladi. 5. Notarius yuridik shaxs tashkil etmasdan faoliyat yuritadi, bankda hisobvaraq ochadi, xodimlar bilan mehnat shartnomalari tuzadi va ularni bekor qiladi, ish faoliyatini tashkil etish uchun mutaxassislar yoki yuridik shaxslar bilan fuqarolik-huquqiy shartnomalar tuzish huquqiga ega boʻladi. 6. Notarius oʻzining faoliyatini boshlashdan oldin oʻz fuqarolik javobgarligini majburiy sugʻurta qildirishi shart. 7. Notarius faoliyat yuritadigan bino notarial okrugi doirasida joylashgan boʻlishi shart. 8. Notariusning nomida “xususiy amaliyot bilan shugʻullanuvchi notarius” soʻzlari boʻlishi, tegishli tuman, shahar koʻrsatilishi lozim. Misol uchun: “Samarqand viloyati Samarqand shahridagi xususiy amaliyot bilan shugʻullanuvchi notarius Ashurov Dilshod Rustamovich”. 9. Notariusning muhri Oʻzbekiston Respublikasi Adliya vazirligi tomonidan tasdiqlangan yagona namunaga muvofiq tayyorlanadi. Notarius oʻz muhrining eskizini kelishish uchun adliya boshqarmalariga taqdim etadi. Notarius muhrining eskizi Qoraqalpogʻiston Respublikasi Adliya vazirligi, adliya boshqarmalari tomonidan Vazirlar Mahkamasining 1992-yil 28-avgustdagi 401-son qarori bilan tasdiqlangan Oʻzbekiston Respublikasining Davlat gerbi tasviri tushirilgan muhrlar va hujjatlar blankalarini tayyorlash, foydalanish, saqlash va yoʻq qilish tartibiga muvofiq koʻrib chiqiladi va natijasi haqda notariusga xat beriladi. 10. Notarial harakatlarni amalga oshirishda notariuslar davlat notarial idorasi notariusi bilan teng huquqlarga ega boʻladi va bir xil majburiyatlarni zimmasiga oladi. Ular tomonidan rasmiylashtirilgan hujjatlar bir xil yuridik kuchga ega. 11. Notarius stajyor, yordamchi, kotib, shuningdek, notarial faoliyatni tashkil etish bilan bogʻliq boshqa xodimlarga (tarjimon, operator, kuryer va boshqa) ega boʻlishi mumkin. Notarius oʻzining xodimlarini lavozimga tayinlashda va lavozimdan ozod qilishda mustaqildir, ushbu Nizomning 12 va 13-bandlarida nazarda tutilgan hollar bundan mustasno. Notarius xodimlarning mehnat faoliyatini mehnat toʻgʻrisidagi qonunchilik hujjatlariga asosan tashkil etadi. Notarius xodimlar haqidagi maʼlumotni ularni ishga qabul qilgandan boshlab uch ish kunidan kechiktirmasdan davlat soliq xizmati organlari va Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasining tuman (shahar) boʻlimlariga taqdim etishi lozim. 111. Notarius oʻzining ish va dam olish vaqtini mustaqil belgilaydi. Notarius ish vaqti haqida, shu jumladan ish vaqti oʻzgargan taqdirda hamda mehnat taʼtilida boʻlish yoki oʻz kasbiy malakasini oshirish muddatlari haqida “Notarius” avtomatlashtirilgan axborot tizimiga (keyingi oʻrinlarda — Tizim) tegishli maʼlumotlarni kiritadi. Notarius ish vaqtida ish joyida boʻlishi shart, uzrli sabablarga koʻra boʻlmaslik holatlari bundan mustasno. 12. Notarius stajyorini ishga qabul qilish Notarial palataning tegishli hududiy boshqarmasi tavsiyasiga asosan biriktirilgan notarius tomonidan amalga oshiriladi. Notarius tomonidan notarius stajyorini ishga qabul qilishni rad etishga yoʻl qoʻyilmaydi. Notarial palataning tegishli hududiy boshqarmasi tomonidan notarius stajyorini ishga qabul qilishni rad etishga nomzodning Oʻzbekiston Respublikasi “Notariat toʻgʻrisida”gi Qonunining 2-moddasida belgilangan talablarga mos kelmasligi asos hisoblanadi. Stajirovka notarial idorada oʻtaladi. Notarius stajyori oʻz faoliyatini notarius rahbarligida, uning alohida topshiriqlarini bajargan holda amalga oshiradi. Stajyorga rahbar etib notariuslik lavozimida kamida uch yil ishlagan notarius tayinlanadi. Bunda bir notariusga navbat asosida va qoida tariqasida bitta stajyor biriktiriladi. Notarius stajyorining faoliyatini tashkil etish tartibi Oʻzbekiston Respublikasi Adliya vazirligi tomonidan Notarial palata bilan birgalikda belgilanadi. 13. Notarius yordamchisini ishga qabul qilish Notarial palataning tegishli hududiy boshqarmasi bilan kelishgan holda notarius tomonidan amalga oshiriladi. Notarial palataning tegishli hududiy boshqarmasi tomonidan notarius yordamchisini ishga qabul qilishni rad etishiga nomzodning Oʻzbekiston Respublikasi “Notariat toʻgʻrisida”gi Qonunining 2-moddasida belgilangan talablarga mos kelmasligi asos hisoblanadi. 14. Notarius Notarial palataning tegishli hududiy boshqarmasi bilan kelishgan holda xodimlarining vazifalar taqsimotini belgilab berishi mumkin. 15. Oʻzbekiston Respublikasi qonunchilik hujjatlarida nazarda tutilgan notarial harakatlarni amalga oshirish hamda jismoniy va yuridik shaxslarga huquqiy va texnik tusdagi xizmatlar koʻrsatish bilan bogʻliq faoliyat notarial faoliyat hisoblanadi. Notarius notariat sohasida davlatning funksiyasini amalga oshiruvchi shaxs sifatida ommaviy-huquqiy munosabatlar ishtirokchisi hisoblanadi. 16. Notarial harakatlar Tizim orqali amalga oshiriladi. Notarius Tizimdan foydalanganligi uchun har oyda Oʻzbekiston Respublikasi Adliya vazirligi bilan tuzilgan shartnoma asosida bazaviy hisoblash miqdorining 100 foizi miqdorida toʻlov toʻlaydi. Notariuslarning Tizimdan foydalanish hamda unga ulanishi uchun qoʻyiladigan texnik va dasturiy talablar, shuningdek, axborot xavfsizligi siyosati Oʻzbekiston Respublikasi Adliya vazirligi tomonidan belgilangan tartibda amalga oshiriladi. 17. Notariuslar Tizimdan foydalanishda quyidagilarga majbur: notarial harakatlarni amalga oshirish uchun murojaat qilgan shaxslarning shaxsini aniqlashni zamonaviy usullardan (barmoq izlarini skaner qilish va ularni pasportdagi (fuqaroligi boʻlmagan shaxslarning biometrik harakatlanish hujjatidagi) biometrik maʼlumotlar bilan solishtirish) foydalangan holda amalga oshirish; notarial harakatlarni Tizimda majburiy toʻliq qayd etish; Tizimga notoʻgʻri va xato maʼlumotlar kiritilishiga yoʻl qoʻymaslik. 18. Notarius oʻz faoliyatini mustaqil moliyalashtiradi. 19. Notariusning notarial harakatlarni amalga oshirganlik uchun undiriladigan davlat bojining qonunchilik hujjatlariga muvofiq notariuslarda qoladigan qismi hamda huquqiy va texnik tusdagi xizmatlar koʻrsatganlik uchun undiriladigan pul mablagʻlari (keyingi oʻrinlarda notarius tomonidan undiriladigan tushumlar deb ataladi) uning faoliyatini moliyalashtirish manbalari hisoblanadi. 20. Notarial harakatlarni amalga oshirganlik uchun notariuslar tomonidan undiriladigan davlat boji belgilangan tartibda tegishli shaxsiy gʻazna hisobvaraqlariga kirim qilinadi hamda Oʻzbekiston Respublikasi Vazirlar Mahkamasi tomonidan belgilangan miqdorlarda taqsimlanadi. Shaxsiy gʻazna hisobvaraqlariga kirim qilingan davlat bojining notariuslarga yoʻnaltiriladigan qismi Moliya vazirligi Gʻaznachiligining tegishli elektron taqsimlash toʻlov tizimi orqali taqsimlanadi. 21. Shaxsiy gʻazna hisobvaraqlarini ochish uchun Notarial palataning hududiy boshqarmalari Qoraqalpogʻiston Respublikasi Moliya vazirligi, viloyatlar va Toshkent shahar hokimliklari moliya bosh boshqarmalariga notariuslar bilan bogʻliq zarur maʼlumotlar (notariusning toʻliq nomi, pochta manzili, litsenziyasi va bank rekvizitlari)ni tuman va shaharlar boʻyicha tasdiqlangan holda taqdim etadi. Qoraqalpogʻiston Respublikasi Moliya vazirligi, viloyatlar va Toshkent shahar hokimliklari moliya bosh boshqarmalari notarial harakatlar uchun undiriladigan davlat bojini avtomatik ravishda taqsimlash maqsadida Oʻzbekiston Respublikasi Moliya vazirligiga notariuslar uchun ochilgan shaxsiy gʻazna hisobvaraqlarini taqdim etadi. Notariuslar tomonidan huquqiy va texnik tusdagi xizmatlar koʻrsatganlik uchun undiriladigan pul mablagʻlari toʻgʻridan-toʻgʻri ularning bankdagi hisob varaqlariga tushiriladi. 22. Notarius tomonidan undirilgan tushumlar davlat budjetiga soliqlar va yigʻimlar toʻlanganidan soʻng notariusning tasarrufiga oʻtadi. 23. Adliya boshqarmalari zaruratga qarab Oʻzbekiston Respublikasi Adliya vazirligi notariuslarning faoliyatini tashkil etishda: jismoniy va yuridik shaxslar murojaat qilishlari uchun qulay boʻlgan joylardan notariuslarga zarur bino va inshootlar, shuningdek, bunday bino va inshootlarni qurish uchun yer uchastkalari ajratilishiga koʻmaklashadi; notariuslarning Tizimga ulanishi va undan foydalanishini taʼminlaydi; notariuslarning malakasini oshirishga doir tadbirlarni amalga oshirishga koʻmaklashadi; notariuslarning xorijiy mamlakatlarda tajriba almashishiga yordam beradi. 24. Notarial okrug — bu Oʻzbekiston Respublikasining maʼmuriy-hududiy tuzilishi hisobga olingan holda tashkil etiladigan notarial idoraning hududi. 25. Har bir tuman (shahar) hududi bitta notarial okrug hisoblanadi. Notarial okrug nomi tuman (shahar) nomi bilan ataladi. Bunda Qoraqalpogʻiston Respublikasi, viloyatlar tuman (shahar)lari va Toshkent shahar tumanlari har biri alohida notarial okrug hisoblanadi. 26. Notariuslar notarial okrug doirasida faoliyat koʻrsatish hududini erkin tanlash huquqiga ega. 27. Jismoniy va yuridik shaxs notarial harakatni amalga oshirish uchun xohlagan notariusga murojaat qilishga haqli, Oʻzbekiston Respublikasi “Notariat toʻgʻrisida”gi Qonunining 37, 51, 52, 59, 63, 74, 82 va 93-moddalarida nazarda tutilgan notarial harakatlar bundan mustasno. Notarius notarial harakatlarni oʻz ish joyidan boshqa joyda faqat qonunda nazarda tutilgan hollarda amalga oshirishi mumkin. Notariusning notarial harakatni belgilangan faoliyat hududidan tashqarida amalga oshirishi bu harakatni haqiqiy emas, deb topishga asos boʻlmaydi. Notarius mavjud boʻlmagan hududdagi vasiyat qiluvchi ogʻir kasal boʻlgan hollarda notarius vasiyatnomani oʻzi xizmat koʻrsatadigan hududdan tashqariga chiqib tasdiqlashi mumkin. 28. Notarius faoliyat yuritadigan bino (keyingi oʻrinlarda bino deb ataladi) notariusga mol-mulkka egalik qilish, undan foydalanish va (yoki) uni tasarruf etish huquqi asosida tegishli boʻlishi lozim. Ushbu binoga egalik huquqini tasdiqlovchi hujjatlarning asli (yoki ularning nusxasi) notariusda saqlanishi lozim. Bino notarial harakatlarni amalga oshirish uchun murojaat etuvchi shaxslarning erkin kirishini taʼminlaydigan joyda joylashishi kerak. 29. Binoda fuqarolarning notarius huzuriga kirishi, notarial harakatlar maxfiyligi, notarial ish yuritish hujjatlari, materiallari va notarial arxivning but saqlanishi, toʻlovlarni qabul qilish, audio va videoda qayd etish uchun shart-sharoitlar taʼminlanishi lozim. 30. Notarius oʻz faoliyatini faqat bitta binoda amalga oshiradi. Ikki yoki undan ortiq notariuslar oʻz faoliyatini amalga oshirish uchun bitta binoda joylashishi mumkin. 31. Quyidagilar notarius faoliyatini tashkil etish uchun minimal talablar hisoblanadi: bino notarius ish faoliyatini amalga oshiradigan notarial okrug hududida joylashgan boʻlishi; binoda nogironligi boʻlgan shaxslarning toʻsqinliksiz kirishi uchun sharoitlar (pandus, lift) mavjud boʻlishi; bino qoʻriqlash (temir panjara yoki kamera va signalizatsiya yoxud qoʻriqchi) va yongʻin xavfsizligi tizimiga ega boʻlishi; sanitariya-gigiyena qoidalariga rioya qilinishi; notarial harakatni amalga oshirish va hujjatlar saqlanishi uchun maxsus jihozlangan alohida xona (arxiv) mavjud boʻlishi; notariusning muhri, shtamplari, qatʼiy hisobda turadigan gerbli (maxsus) blankalar saqlanadigan poʻlat seyf yoki temir javon mavjud boʻlishi; notarius xodimlarining faoliyat yuritishi uchun zarur kompyuter toʻplami va boshqa texnik jihozlar (printer, skaner, lyuvers, modem qurilmalari, barmoq izini olish uskunasi, audio va videoda qayd etish vositalari)ga ega boʻlishi; telefon va internet aloqasi bilan taʼminlangan boʻlishi; notarius litsenziyasining nusxasi, notarial harakatlar namunalari, talab qilinadigan hujjatlar, notarial harakat uchun toʻlovlar va ish tartibi toʻgʻrisida axborotlar koʻrsatilgan peshlavhalar yoki elektron axborot beruvchi vositalar mavjud boʻlishi; notarial harakatlarning maxfiyligini taʼminlash maqsadida notarius fuqarolarni qabul qiladigan xona alohida boʻlishi hamda u tabiiy va (yoki) sunʼiy yoritish tizimiga ega boʻlishi; notarius hamda uning xodimlari xonasi videokuzatuv kameralari bilan jihozlangan boʻlishi, bunda videoyozuvlar kamida bir oy davomida saqlanishi taʼminlanishi; notarius huzurida navbatda turgan shaxslarning kutish xonasi zarur yorugʻlik bilan taʼminlanishi, yetarli maydonga, oʻrindiq va mebel jihozlariga, shuningdek, aholiga sifatli xizmat koʻrsatish va fuqarolarning kutishi uchun zarur predmetlar bilan jixozlangan boʻlishi. Notarius qabulini kutish xonasida notarial harakatlarning loyihalarini tayyorlash, hujjatlardan nusxa olish moslamalarini oʻrnatish, shuningdek, notarial arxivlarni joylashtirishga yoʻl qoʻyilmaydi. 32. Notarial arxiv hujjatlarini saqlash uchun maxsus stellajlar, javonlar, seyflar bilan jihozlangan alohida xonalar (arxiv) ajratilishi, belgilangan talablarga rioya etilishi hamda arxiv hujjatlari saqlanishi toʻgʻri tashkil etilishi, ularning yoʻqolishi va oʻgʻirlanishini bartaraf etish choralari koʻrilishi lozim. Notarius tomonidan arxiv hujjatlarining but saqlanishini taʼminlash maqsadida begona shaxslarning arxivga kirib hujjatlar bilan tanishishiga yoʻl qoʻyilmaydi. 33. Binoning notarius faoliyatini tashkil etishga oid minimal talablarga muvofiqligini tekshirish Oʻzbekiston Respublikasi Adliya vazirligi, adliya boshqarmalari tomonidan notariusning ish faoliyati yuzasidan tekshirishlar oʻtkazish vaqtida amalga oshiriladi. 34. Notarius joylashgan joy oʻzgarganda, shu jumladan binodan foydalanish huquqi muddatidan oldin bekor qilinganda, bu haqda Qoraqalpogʻiston Respublikasi Adliya vazirligi, adliya boshqarmalari va Notarial palataning tegishli hududiy boshqarmalariga uch kun ichida xabarnoma berilishi lozim. Xabarnomada bino joylashgan joy va ish tartibi toʻgʻrisida maʼlumot koʻrsatilishi shart. 35. Notarius joylashgan binoning tashqi tomonidan, binoga kirish joyida shu notarius toʻgʻrisida joylashtirilgan yoki notarial faoliyat bilan bogʻliq xizmatlar haqida shu bino vitrinasidagi qogʻoz yoki elektron axborot (peshlavha) reklama hisoblanmaydi va buning uchun mahalliy davlat hokimiyati organlarining ruxsatini olish talab etilmaydi. 36. Notariuslar tomonidan litsenziya talablari va shartlariga, notariat toʻgʻrisidagi qonunchilik hujjatlariga, notarial harakatlar maxfiyligiga va notarius qasamyodiga rioya qilinishi ustidan nazoratni Oʻzbekiston Respublikasi Adliya vazirligi hamda adliya boshqarmalari amalga oshiradi. 37. Notariusning kasb etikasi qoidalari va kasb majburiyatlariga rioya etishi ustidan nazorat Notarial palata va uning hududiy boshqarmalari tomonidan amalga oshiriladi. 38. Oʻzbekiston Respublikasi Adliya vazirligi, adliya boshqarmalari hamda Notarial palata va uning hududiy boshqarmalari tegishli buyruqqa asosan notariuslarni kameral, qisqa muddatli va rejali tekshirishi mumkin. Notarial faoliyat ustidan nazorat notariusning notarial harakatlarni amalga oshirishi bilan bogʻliq, shuningdek, jismoniy va yuridik shaxslarning shikoyatlari boʻyicha oʻtkaziladigan tekshirishlar jarayonida amalga oshiriladi. 39. Oʻzbekiston Respublikasi Adliya vazirligi, adliya boshqarmalari, shuningdek, Notarial palata va uning hududiy boshqarmalari Tizimdan foydalangan holda kameral nazoratni quyidagi chora-tadbirlarni bajarish orqali amalga oshiradi: notarial harakatlar ustidan axborot tizimi orqali onlayn tarzda monitoring olib borish; tezkor xabar olingan taqdirda notarial harakatlarni toʻxtatib qoʻyish; “SMS” xabarnoma yuborish hamda idoralararo elektron axborot almashish yoʻlga qoʻyilganligini nazorat qilish. Oʻzbekiston Respublikasi Adliya vazirligi notarial faoliyat toʻgʻrisidagi maʼlumotlarni yigʻish, ularni umumlashtirish jarayonlarini kompleks avtomatlashtirish hamda notarial harakatlarni amalga oshirishda tegishli davlat organlari bilan axborot hamkorligining barcha turlarini taʼminlash maqsadida Tizimni texnik taʼminlash va yuritish uchun masʼul organ hisoblanadi. 40. Qisqa muddatli tekshirish reydi, “Sirli mijoz” tadbirlari va xizmat tekshiruvi oʻtkazish tartibida amalga oshiriladi. 41. Notariuslar ish faoliyatida rejali tekshirish uch yilda kamida bir marta oʻtkaziladi. Notarius ish faoliyatini dastlabki tekshirish u ish faoliyatini boshlaganidan bir yil oʻtgandan soʻng amalga oshiriladi. 42. Notarius faoliyatini tekshirishda vakolatli shaxslar vakolatini tasdiqlovchi hujjatlarni taqdim etgandan soʻng notarius ularga tegishli hujjatlarni taqdim etishi shart. 43. Notariusning faoliyatini tekshirishga Notarial palata xodimi yoki uning boshqaruv aʼzolaridan biri yoxud notariuslar jalb qilinishi mumkin. 44. Tekshirish natijalariga koʻra maʼlumotnoma, xizmat tekshiruvi oʻtkazilganda xulosa tuziladi. Tekshirish natijalari boʻyicha tuzilgan hujjatlar notariusga tanishtiriladi va bir nusxasi taqdim etiladi. 45. Notarius litsenziyasining amal qilishi toʻxtatib turilganda yoki tugatilganda yoxud boshqa uzrli sabablarga (notarius mehnatga layoqatsizlik, homiladorlik, tugʻish va (yoki) bola parvarishlash taʼtillariga chiqqanda, ishdan ajralgan holda malaka oshirishga yuborilganda va boshqa hollarda) koʻra adliya boshqarmalari Notarial palataning hududiy boshqarmalari bilan kelishgan holda ushbu notariusning tugallanmagan notarial harakatlarini amalga oshirish hamda aholiga notarial xizmatlar koʻrsatish uchun boshqa notariusga vakolat beradi va bu haqda tegishli buyruq rasmiylashtiriladi. 46. Notarius faoliyati ixtiyoriy yoki sud tartibida tugatiladi. 47. Faoliyati tugatilgan notarius notarial faoliyatiga oid hujjatlarni muqovalangan, tikilgan va raqamlangan holda adliya boshqarmalari huzuridagi idoraviy notarial arxivga ikki haftada topshirishi shart. Notarius faoliyati tugatilganda unga tegishli muhr, shtamplar va ishlatilmagan gerbli (maxsus) blankalar shu kunning ertasidan kechiktirmay adliya boshqarmalariga topshirilishi shart. 48. Notarius vafot etganda, sud tomonidan muomalaga layoqatsiz, bedarak yoʻqolgan yoki vafot etgan deb topilganda notarial faoliyatiga oid hujjatlarni idoraviy notarial arxivga topshirish adliya boshqarmalari tomonidan tuzilgan maxsus ishchi guruh tomonidan amalga oshiriladi. 49. Notariuslar faoliyatini litsenziyalash, notariusni hisobga olish va hisobdan chiqarish, notariuslar faoliyatini sugʻurta qilish va ular faoliyatini moliyalashtirish Oʻzbekiston Respublikasi Vazirlar Mahkamasi tomonidan belgilangan tartibda amalga oshiriladi. 50. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom xususiy amaliyot bilan shugʻullanuvchi notariuslarni hisob roʻyxatiga olish (keyingi oʻrinlarda roʻyxatga olish deb ataladi) va hisob roʻyxatidan chiqarish tartibini belgilaydi. 2. Roʻyxatga olish xususiy amaliyot bilan shugʻullanuvchi notarius va uning faoliyat koʻrsatish manzili haqidagi maʼlumotlarni shakllantirish maqsadida Qoraqalpogʻiston Respublikasi Adliya vazirligi va adliya boshqarmalari (keyingi oʻrinlarda adliya organlari deb ataladi) tomonidan amalga oshiriladi. 3. Roʻyxatga olish xususiy amaliyot bilan shugʻullanuvchi notarius joylashgan joydagi adliya organi tomonidan amalga oshiriladi. 4. Xususiy amaliyot bilan shugʻullanuvchi notarius notarial idora tashkil etilgan paytdan eʼtiboran uch kun ichida adliya organlarini bu haqda xabardor qiladi. 5. Xususiy amaliyot bilan shugʻullanuvchi notarius roʻyxatga olinishi uchun Davlat xizmatlari markaziga oʻzi kelgan holda yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali tegishli adliya organiga ushbu Nizomga 1-ilovaga muvofiq shaklda xabarnoma beradi. Agar xususiy amaliyot bilan shugʻullanuvchi notarius boshqa notarial okrugda notarial faoliyat amalga oshirgan boʻlsa, xabarnomaga adliya organining roʻyxatdan chiqarish haqidagi xabarnomasi nusxasi ilova qilinadi. 51. Xususiy amaliyot bilan shugʻullanuvchi notariuslar shaxsan oʻzi kelib murojaat etgan taqdirda, Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa, mustaqil ravishda xabarnoma elektron shaklda toʻldiradi. 52. Xabarnoma toʻldirilganidan soʻng xususiy amaliyot bilan shugʻullanuvchi notarius maʼlumotlar toʻgʻriligini tekshiradi va imzolarni identifikatsiya qilishning zamonaviy vositalari (daktiloskopiya, elektron raqamli imzo, Mobile-ID va boshqalar) bilan tasdiqlaydi. Xususiy amaliyot bilan shugʻullanuvchi notariuslar YIDXP orqali murojaat etgan taqdirda, xabarnomani elektron raqamli imzo bilan tasdiqlash talab etilmaydi. Toʻldirilgan xabarnoma avtomatik tarzda tegishli adliya organiga yuboriladi. 6. Roʻyxatdan oʻtkazishda ushbu Nizomda nazarda tutilmagan boshqa hujjatlarni taqdim etishni talab qilishga yoʻl qoʻyilmaydi. 7. Adliya organi roʻyxatdan oʻtkazish toʻgʻrisidagi xabarnoma kelib tushgan kundan boshlab ikki ish kuni mobaynida xususiy amaliyot bilan shugʻullanuvchi notariusni roʻyxatga oladi va bu haqda Notarial palataning tegishli hududiy boshqarmasini xabardor qiladi. Shunday xabarnoma olingan paytdan eʼtiboran xususiy amaliyot bilan shugʻullanuvchi notarius Notarial palataning aʼzosi boʻladi va notarius maqomini oladi. Xabarnomada notoʻgʻri maʼlumotlar koʻrsatilishi adliya organi tomonidan xususiy amaliyot bilan shugʻullanuvchi notariusni roʻyxatga olishni rad etish uchun asos hisoblanadi. Xabarnomani boshqa asoslar boʻyicha rad etish taqiqlanadi. 71. Xabarnomaning adliya organi tomonidan koʻrib chiqilishi natijasida roʻyxatga olinganligi yoki roʻyxatga olish rad etilganligi haqidagi maʼlumot Davlat xizmatlari markaziga (shaxsan kelib murojaat etgan taqdirda) yoki ariza beruvchiga (elektron tarzda murojaat etgan taqdirda) YIDXP orqali elektron shaklda yuboradi. 72. Davlat xizmatlari markazi maʼlumot kelib tushgandan soʻng 10 daqiqa mobaynida uni ariza beruvchining elektron manziliga yuboradi va ariza beruvchini bu haqda axborot-kommunikatsiya tizimi orqali xabardor qiladi. 8. Xususiy amaliyot bilan shugʻullanuvchi notariusning roʻyxatga olinganligi va uning faoliyat koʻrsatish hududi haqidagi maʼlumotlar ushbu Nizomga 2-ilovaga muvofiq shakl boʻyicha Notariatning yagona avtomatlashtirilgan axborot tizimidagi elektron reyestriga (keyingi oʻrinlarda elektron reyestr deb ataladi) kiritiladi. 9. Elektron reyestr adliya organi tomonidan yuritiladi. 10. Xususiy amaliyot bilan shugʻullanuvchi notariusning litsenziyasi qayta rasmiylashtirilganda adliya organi bu haqda xususiy amaliyot bilan shugʻullanuvchi notariusdan maʼlumot kelib tushgan kunning ertasidan kechiktirmay elektron reyestrga oʻzgartirish kiritadi. Adliya organi xususiy amaliyot bilan shugʻullanuvchi notariusga ilgari berilgan muhrni olib qoʻyadi va yoʻq qiladi. Bunda, xususiy amaliyot bilan shugʻullanuvchi notarius yangi muhr tayyorlangandan soʻng notarial faoliyatini davom ettiradi. 11. Xususiy amaliyot bilan shugʻullanuvchi notarius oʻz faoliyat koʻrsatish hududida manzilini oʻzgarganligi boʻyicha adliya organiga xabarnoma berishi lozim. Xususiy amaliyot bilan shugʻullanuvchi notarius faoliyat koʻrsatish hududida manzilining oʻzgarganligi haqida Davlat xizmatlari markaziga oʻzi kelgan holda yoki YIDXP orqali tegishli adliya organiga mazkur Nizomning 51 va 52-bandlarida belgilangan tartibda xabarnoma yuboradi. Xususiy amaliyot bilan shugʻullanuvchi notarius manzilining uning faoliyat koʻrsatish hududi doirasida oʻzgarishi takroran roʻyxatdan oʻtkazishni talab etmaydi. Bunda, adliya organi xususiy amaliyot bilan shugʻullanuvchi notariusning yangi joylashgan manzili boʻyicha elektron reyestrga tegishli oʻzgartirish kiritadi. Xususiy amaliyot bilan shugʻullanuvchi notarius notarial idora tashkil etgan notarial okrugda kamida ikki yil ishlaganidan keyin oʻz xohishiga koʻra Adliya vazirligi tomonidan belgilanadigan notariuslar lavozimlarining eng kam sonidan koʻp boʻlmagan boshqa notarial okrugda faoliyatini davom ettirishi mumkin. 12. Xususiy amaliyot bilan shugʻullanuvchi notarius Notarial palata aʼzoligidan chiqish haqida xabarnoma bergan kunidan boshlab uch ish kuni mobaynida Notarial palataning hududiy boshqarmasi bu haqda adliya organini xabardor qiladi. 13. Xabarnoma kelib tushgan kundan boshlab oʻn besh kun ichida adliya organi Notarial palataning hududiy boshqarmasi bilan birgalikda quyidagi tadbirlarni amalga oshiradi: oxirgi uch yil davomida amalga oshirilgan notarial harakatlar qonuniyligini tekshiradi; xususiy amaliyot bilan shugʻullanuvchi notariusning muhrini olib qoʻyadi va yoʻq qiladi; xususiy amaliyot bilan shugʻullanuvchi notariusning hujjatlarini idoraviy notarial arxivga topshirish-qabul qilish ishlarini amalga oshiradi; xususiy amaliyot bilan shugʻullanuvchi notariusni hisob roʻyxatidan chiqarish haqida xulosa rasmiylashtiradi. Xususiy amaliyot bilan shugʻullanuvchi notariusni hisob roʻyxatidan chiqarish haqidagi xulosa asosida adliya organi xususiy amaliyot bilan shugʻullanuvchi notariusni roʻyxatdan chiqaradi va bu haqda mazkur notariusga xabarnoma yuboradi. 14. Xususiy amaliyot bilan shugʻullanuvchi notariusni roʻyxatdan chiqarish haqidagi maʼlumot elektron reyestrga kiritiladi. 15. Adliya organlari xususiy amaliyot bilan shugʻullanuvchi notarius roʻyxatga olingan va roʻyxatdan chiqarilgan vaqtdan boshlab ikki kun ichida bu haqda davlat statistika organlariga va davlat soliq xizmati organlariga xabar beradilar. 16. Ushbu Nizomning buzilishida aybdor boʻlgan shaxslar qonunchilik hujjatlariga muvofiq javob beradilar. _________________________________________________ boʻyicha hisob roʻyxatiga olingan xususiy amaliyot bilan shugʻullanuvchi notariuslarning (hudud nomi) ELEKTRON REYESTRI Tartib raqami Xususiy notarial faoliyat bilan shugʻullanuvchi notariusning F.I.O. Pasport seriyasi va raqami Litsenziyaning raqami va berilgan sanasi Notarial palataga aʼzo boʻlgan sana Hisob roʻyxatiga olingan sana Faoliyat yuritish hududi Bino joylashgan hudud (pochta manzili) 1 2 3 4 5 6 7 8 - - - - - - - - davomi Xususiy notarial faoliyat bilan shugʻullanuvchi notariusning yashash manzili Notarial palataning aʼzoligidan chiqarilgan sana Hisob roʻyxatidan chiqarilgan sana Yozuv kiritgan shaxsning F.I.O. va lavozimi Notariusning muhri va imzo namunasi 9 10 11 12 13 - - - - 1. Ushbu Nizom Notarial okrugdagi notariuslar lavozimlarining eng kam sonini belgilash bilan bogʻliq munosabatlarini tartibga soladi. 2. Notarial okrugda xususiy amaliyot bilan shugʻullanuvchi notariuslar soni tegishli notarial okrugda notariuslar lavozimlarining belgilangan eng kam sonidan kam boʻlgan taqdirda davlat notarial idorasi notariusi lavozimlari taʼsis etiladi. 3. Notarial okrugda notariuslar lavozimlarining eng kam soni Oʻzbekiston Respublikasi Adliya vazirligi tomonidan belgilanadi. 4. Har bir okrugdagi xususiy amaliyot bilan shugʻullanuvchi notariuslar soni ushbu notarial okrugdagi notariuslar lavozimlari eng kam sonining uch baravaridan oshmasligi lozim. 5. Har bir notarial okrugda kamida bitta notarius faoliyat yuritishi shart. Notarial okrugda notariuslar lavozimlarining eng kam soni notarial okrug notariuslari tomonidan oxirgi uch yilda amalga oshirilgan notarial harakatlarning sonidan kelib chiqib belgilanadi, bunda notarial harakatlarning oylik oʻrtacha soni bir notariusga bir oyda 300 — 400 ta notarial harakatlar doirasida hisoblanadi. 6. Notarial okrugda notariuslar lavozimlarining eng kam soni belgilash toʻgʻrisidagi takliflar Oʻzbekiston Respublikasi Adliya vazirligiga Qoraqalpogʻiston Respublikasi Adliya vazirligi va adliya boshqarmalari tomonidan ushbu Nizomning 5-bandi talablaridan kelib chiqib kiritiladi. Takliflarga quyidagilar ilova qilinadi: oxirgi uch yilda amalga oshirilgan notarial harakatlar soni; aholi soni; notarial idorasi taʼminoti xarajatlarini qoplash imkoniyati; notarial okrugda notariuslar lavozimlarining eng kam soni toʻgʻrisidagi taklifni asoslaydigan boshqa maʼlumotlar. 7. Notarial okrugda notariuslar lavozimlarining eng kam soni toʻgʻrisidagi takliflar Oʻzbekiston Respublikasi Adliya vazirligi tomonidan koʻrib chiqiladi va belgilanadi. 8. Davlat notarial idoralarida Oʻzbekiston Respublikasi Adliya vazirligi qarori bilan notariusning yordamchisi, notariusning stajyori, notariusning kotibi va arxivarius lavozimlari joriy etilishi mumkin. Adliya vaziri Oʻzbekiston Respublikasi Moliya vazirligi bilan kelishgan holda notarial harakatlarni amalga oshirganlik uchun notariuslar tomonidan undiriladigan davlat bojidan ajratmalar va notariuslar tomonidan amalga oshiriladigan huquqiy va texnik tusdagi qoʻshimcha harakatlar uchun tushumlar hisobidan davlat notarial idoralarida qoʻshimcha tarjimon, operator, kuryer va aholiga notarial va u bilan bogʻliq kompleks xizmatlarni koʻrsatish uchun boshqa ishchilar shtat birligini kiritishi mumkin. 9. Har bir davlat notarial idorasi notarius lavozimiga kamida bir birlik notarius yordamchisi va bir birlik notarius kotibi lavozimlari joriy etiladi. 10. Davlat notarial idoralari stajyorlar va arxivariuslar soni har bir lavozim boʻyicha respublikadagi davlat notarial idoralari notariuslari umumiy sonining 25 foizidan oshmasligi kerak. 11. Yordamchi xodim lavozimlari soni (ushbu Nizomning 9-bandida koʻrsatilganlardan tashqari) Oʻzbekiston Respublikasi Adliya vazirligi tomonidan davlat boshqaruvi organlari uchun belgilangan normativlarga muvofiq belgilanadi. 12. Ushbu Nizomning buzilishida aybdor boʻlgan shaxslar qonunchilik hujjatlariga muvofiq javob beradilar. 1. Vazirlar Mahkamasining “Oʻzbekiston Respublikasi Prezidentining “Oʻzbekiston Respublikasida notariat institutini yanada takomillashtirish choralari toʻgʻrisida” 2010-yil 5-maydagi PF-4216-son Farmonini amalga oshirish chora-tadbirlari haqida” 2010-yil 2-iyundagi 104-son qarori (Oʻzbekiston Respublikasi QT, 2010-y., 6-son, 25-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar va qoʻshimcha kiritish toʻgʻrisida (Oʻzbekiston Respublikasining “Adliya organlari va muassasalari faoliyati takomillashtirilishi munosabati bilan Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish toʻgʻrisida” 2010-yil 14-sentabrdagi OʻRQ-255-sonli Qonuni)” 2011-yil 23-fevraldagi 46-son qaroriga (Oʻzbekiston Respublikasi QT, 2011-y., 2-son, 14-modda) ilovaning 4-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasining “Oʻzbekiston Respublikasining Budjet kodeksini tasdiqlash toʻgʻrisida” 2013-yil 26-dekabrdagi OʻRQ-360-son hamda “Soliq va budjet siyosatining 2016-yilga moʻljallangan asosiy yoʻnalishlari qabul qilinganligi munosabati bilan Oʻzbekiston Respublikasining Soliq kodeksiga oʻzgartish va qoʻshimchalar kiritish toʻgʻrisida” 2015-yil 31-dekabrdagi OʻRQ-398-son qonunlari)” 2016-yil 26-apreldagi 122-son qaroriga (Oʻzbekiston Respublikasi QT, 2016-y., 4-son, 28-modda) 1-ilovaning 100-bandi. 5. Vazirlar Mahkamasining “Adliya organlari va muassasalarining budjetdan tashqari jamgʻarmalariga mablagʻlar ajratishni tartibga solish chora-tadbirlari toʻgʻrisida” 2016-yil 23-dekabrdagi 413-son qarori (Oʻzbekiston Respublikasi QHT, 2016-y., 52-son, 603-modda) 1-bandning “a” kichik bandi va ilovaning 2-bandi. 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Sudlar va adliya organlari faoliyatini moddiy-texnik va moliyaviy taʼminlash tartibini takomillashtirish toʻgʻrisida” 2017-yil 23-avgustdagi PQ-3240-son qarori)” 2017-yil 24-oktabrdagi 873-son qaroriga (Oʻzbekiston Respublikasi QHT, 2017-y., 43-son, 1094-modda) ilovaning 5 va 13-bandlari. 7. Vazirlar Mahkamasining “Adliya organlari va muassasalarining moddiy-texnika bazasini mustahkamlash chora-tadbirlari toʻgʻrisida” 2018-yil 15-fevraldagi 124-son qaroriga 2-ilova. 8. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash haqida (Oʻzbekiston Respublikasi Prezidentining “Davlat huquqiy siyosatini amalga oshirishda adliya organlari va muassasalari faoliyatini tubdan takomillashtirish chora-tadbirlari toʻgʻrisida” 2018-yil 13-apreldagi PF-5415-son Farmoni va Oʻzbekiston Respublikasi Prezidentining “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida” 2018-yil 13-apreldagi PQ-3666-son qarori)” 2018-yil 9-avgustdagi 638-son qaroriga ilovaning 8 va 14-bandlari. 9. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Fuqarolik holati dalolatnomalarini qayd etish tizimini yanada takomillashtirish chora-tadbirlari toʻgʻrisida” 2018-yil 12-iyundagi PQ-3785-son qarori)” 2018-yil 26-sentabrdagi 767-son qaroriga ilovaning 5-bandi.